El President de la Generalitat, Quim Torra, va presidir l'acte de lliurament dels Premis Nacionals de Comunicació 2019.
Durant l'acte, que va tenir lloc el 13 de novembre al saló Sant Jordi del Palau de la Generalitat, va estar acompanyat de la consellera de la Presidència i portaveu del Govern, Meritxell Budó, i el secretari de Comunicació del Govern i Mitjans de Comunicació, Antoni Molons.
El jurat dels Premis Nacionals de Comunicació, que va voler reconèixer com cada any les aportacions més rellevants en el camp de la comunicació a Catalunya, va estar presidit en aquesta edició per la consellera de la Presidència, Meritxell Budó, i en formaven part el secretari de Comunicació del Govern i Mitjans de Comunicació, Antoni Molons; la degana del Col·legi de Periodistes de Catalunya, Neus Bonet; la degana de la Facultat de Ciències de la Comunicació de la Universitat Autònoma de Barcelona, Maria José Recoder; la presidenta del Col·legi de Publicitaris i Relacions Públiques de Catalunya, Rosa Romà; el vicedegà de Publicitat del Col·legi de Publicitaris i Relacions Públiques de Catalunya, Marc Elena; el secretari de Difusió i Atenció Ciutadana, Miquel Gamisans; el director general de Mitjans de Comunicació, Ignasi Genovès; el president de l'Associació de Mitjans d'Informació i Comunicació, Ramon Grau; el CEO de McCann Barcelona, Enric José; el president del Consell Audiovisual de Catalunya, Roger Loppacher; el president de l'Associació Catalana de Ràdio, Miquel Miralles i el Director del Grau de Periodisme de la Facultat de Comunicació Blanquerna, Marçal Sintes.
El secretari del jurat va ser el responsable d'Informació, Arxiu i Publicacions de la Direcció General de Mitjans de Comunicació, Martí Porter.
Els guardonats amb els Premis Nacionals de Comunicació 2019 van ser Cinto Niqui, la sèrie Merlí, Ramon Besa, el Crític, el Grup Segre i Jaume Alemany, amb mencions d'honor a Tomàs Alcoverro i Mediapro.
El periodista Cinto Niqui és director de L'altra ràdio, de Ràdio 4, des del 1985.
Enguany, el programa compleix 40 anys en antena i més de 2.300 emissions, i és el magazine amb més anys d'emissió de la radiodifusió catalana.
Continua apostant per la divulgació de les noves tecnologies audiovisuals, la reflexió sobre el seu impacte a la societat i el coneixement de la història de les comunicacions.
Cinto Niqui, amb un to divulgatiu i un llenguatge radiofònic senzill, reflexiona setmanalment sobre l'ús i l'impacte en la societat de les TIC, considerades eines de transformació social.
El jurat ha volgut premiar aquesta sèrie de la productora Veranda, emesa inicialment, amb gran acceptació de crítica i públic, per TV3.
Els seus continguts i plantejaments, indubtablement innovadors, han interessat a tots els públics, però especialment els joves, que s'hi podien veure reflectits.
Les tres temporades emeses han estat un èxit rotund.
Merlí ha estat de les primeres grans sèries catalanes que, sense renunciar a un exigent nivell de qualitat, ha obtingut grans audiències i difusió a nivell internacional.
Ramon Besa atresora una llarga i prolífica trajectòria professional en diversos mitjans.
Periodista esportiu diferent, amb registres redaccionals que van molt més enllà, ha esdevingut un referent de l'ofici pel seu caràcter independent, crític i ponderat, i la voluntat de posar-se al servei del lector.
Compta amb diversos premis i guardons, com ara el Premi Ciutat de Barcelona de periodisme, Premi Quim Regàs de Periodisme i el Premi Internacional de Periodisme Manuel Vázquez Montalbán.
Periodisme alternatiu i de continguts informatius de profunditat i reflexió.
Basat en el model de subscripció i nascut mitjançant crowdfunding, Crític ha aconseguit donar visibilitat a temes silenciats per grans mitjans.
En l'època en què la premsa s'ha de reinventar per sobreviure, han creat una cooperativa per fer periodisme d'investigació, reportatges, entrevistes, articles d'opinió i anàlisi amb profunditat, sobre aspectes de l'actualitat política, econòmica o social, i ara celebren el seu 5è aniversari.
El jurat ha valorat l'aposta de Jaume Alemany, director de màrqueting de Damm, per la innovació, l'activisme de marca i el compromís social, amb la qual ha aconseguit que la seva proposta comunicativa tingui alhora impacte empresarial i transcendència social.
Damm ha aconseguit un posicionament de marca únic i diferencial gràcies a la construcció d'un territori de comunicació consistent al llarg d'una dècada amb un to fresc i proper, vinculant-lo a valors del territori, la cultura, la gastronomia, el paisatge i la sostenibilitat de Catalunya, apostant per la creativitat publicitària com a factor disruptiu i singular que ha permès construir aquest codi únic.
Grup Segre, que edita a les Terres de Ponent el diari Segre, gestiona també Segre Ràdio i el canal Lleida Televisió.
El grup converteix la proximitat en un valor del periodisme, no tant per la proximitat geogràfica, que també, com per la proximitat amb els fets que s'expliquen.
Des del seu naixement ha destacat per aquesta vocació de proximitat amb iniciatives confluents, com la promoció de noves emissores locals de ràdio.
Cal destacar també la seva aposta per mantenir una completa xarxa de corresponsals al territori i adaptació als formats digitals.
Tomàs Alcoverro és corresponsal de La Vanguardia a l'Orient Mitjà, el més veterà del nostre país.
Ha estat testimoni excepcional de les crisis i els canvis succeïts a la regió com els 15 anys de la Guerra Civil libanesa o la Guerra de Síria.
Ha estat l'únic català que durant més de 40 anys i de forma ininterrompuda, ha treballat per explicar-nos l'Orient Mitjà.
I ho ha fet sempre des del terreny, quan no hi havia tantes finestres al món i ressaltant especialment aspectes positius, com la riquesa històrica i cultural, dels seus països; fugint d'estereotips que sovint estigmatitzen la zona, és un periodisme amb contingut, anàlisi i reflexió.
Ha estat guardonat amb molts premis de periodisme, a més de la Creu de Sant Jordi.
Des de la seva fundació a Barcelona l'any 1994, Mediapro s'ha convertit en la productora i grup empresarial català de comunicació més gran del país, i líder en el sector audiovisual europeu.
La seva activitat integra continguts, producció i distribució audiovisual arreu del món, on el grup disposa de 58 seus, en 36 països de 4 continents.